Paschalis servus servorum Dei dilecto fratri Norigaudo episcopo ejusque successoribus canonice substituendis in perpetuum: quoniam divini dispensatione judicis, ad hujus officii gradum, licet indigni, promoti sumus et Apostolorum principis vices in Ecclesiæ regimine teneamus, elaborandum nobis est et annitendum omnino ut in constituendis ecclesiasticis negotiis ejus monita et institutiones devotione fidelissima et fide devotissima æmulemur, cujus fides præcipua et dilectio spectata Deo extitit adeo ut in ejus singulariter fidei stabilitate immobili precioso sanguine suo redemptam suam Dei Filius statuere et confirmare voluerit Ecclesiam dicens: Tu es Petrus et super hanc petram œdificabo ecclesiam meam. Cui etiam tantam potestatis prærogativam concessit ut ejus arbitrio in cœlo et in terra vel ligando ligarentur, vel solvenda solverentur. Quam potestatis suæ successionem ipse beato Clementi et per eum omnibus concessit qui ejus sedi juste providere et ecclesiam Dei canonica studuerint ordinatione disponere. Cujus nos fidei auctoritate muniti, tibi, dilecte frater Norigaude, omnibusque tibi canonice successuris confirmamus omnia quæ ad Eduensem ecclesiam in qua te canonice credimus ordinatum, pertinere videntur, tam in ecclesiis, parrochiis, cimiteriis, presbyteris cunctisque ecclesiasticis ordinibus, quam etiam prædiis aliisque omnibus possessionibus mobilibus et immobilibus quæ acquisita sunt, vel juste acquiri poterunt, ut hæc omnia tibi tuisque successoribus ita libere possidere liceat, sicut antecessor tuus in uno die ante obitum quiete et juste possedisse probatur. Illud autem apostolica auctoritate statuimus ut nulli presbytero vel viventi vel morienti, seu ad aliam religionem, vel ad quietam vitam transeunti liceat res quas a die ordinationis suæ in ecclesia in qua est ordinatus conquirere poterit auferre vel minuere, sed intacta ea et illibata in ipsa in qua conquisita sunt, permittat, ecclesia remanere. Illos etiam qui a vobis excommunicati, vel ob officiis divinis pro suis fuerint excessibus remoti, ne aliquis in communionem recipere vel in officiis præsumat restituere, eadem auctoritate prohibemus. Statuimus quoque ut pro sepulturæ quidem loco vel spatio nullum penitus ab aliquo pretium exigatur. Pro redemptione vero peccatorum morientes in ecclesia in qua fidei sacramenta acceperunt, elemosynam dare secundum apostolica decreta statuimus omnino et confirmamus. Si quis ad alia vivens sive moriens se conferre voluerit, de eo quod pro salute animæ suæ dare disposuerit secundum apostolica decreta matrici ecclesiæ partem relinquat. Si qua sane ecclesiastica secularisve persona contra hanc nostræ constitutionis paginam præsumptuose venire temptaverit, hujusmodi ut sacrilegii reum a liminibus sanctæ Dei Ecclesiæ arcendum judicamus et confirmamus. Cunctis autem ejusdem ecclesiæ justa servantibus sit pax Domini nostri Jesu Christi, quatenus et hic fructum bonæ actionis percipiant et apud bonorum retributorem præmia æterna pacis inveniant. Amen. Amen. Scriptum per manum Johannis scrinarii sacri Lateranensis palatii. Ego Paschalis episcopus catholicæ Ecclesiæ subscripsi. Ego Walterius indignus Albanensis ecclesiæ subscripsi. Ego Albertus cardinalis tituli sanctæ Savinæ subscripsi. Ego Bernardus indignus cardinalis tituli sancti Grisogonis subscripsi. Ego Albericus Dei gratia humilis presbyter tituli Apostolorum ad Vincula roborando subscripsi. Ego Augustinus indignus cardinalis de titulo SS. IIII Coronatorum subscripsi. Datum Lateranis per manum Leonis scriptoris, XVIII kal. maii, indictione VIII, anno Dominicæ incarnationis M C, pontificatus autem domini Paschalis secundi Iº.